CELEX: 32022R0046
Language: mt
Date: 2022-01-13 00:00:00
Title: Regolament ta’ Implimentazzjoni tal-Kummissjoni (UE) 2022/46 tat-13 ta’ Jannar 2022 li jimplimenta r-Regolament (UE) 2021/1139 tal-Parlament Ewropew u tal-Kunsill li jistabbilixxi l-Fond Ewropew għall-Affarijiet Marittimi, is-Sajd u l-Akkwakultura u li jemenda r-Regolament (UE) 2017/1004 fir-rigward tal-identifikazzjoni ta’ teknoloġiji effiċjenti fl-enerġija u l-ispeċifikazzjoni tal-elementi ta’ metodoloġija biex jiġi ddeterminat l-isforz normali tas-sajd tal-bastimenti tas-sajd

14.1.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 9/27
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/46
         tat-13 ta’ Jannar 2022
         li jimplimenta r-Regolament (UE) 2021/1139 tal-Parlament Ewropew u tal-Kunsill li jistabbilixxi l-Fond Ewropew għall-Affarijiet Marittimi, is-Sajd u l-Akkwakultura u li jemenda r-Regolament (UE) 2017/1004 fir-rigward tal-identifikazzjoni ta’ teknoloġiji effiċjenti fl-enerġija u l-ispeċifikazzjoni tal-elementi ta’ metodoloġija biex jiġi ddeterminat l-isforz normali tas-sajd tal-bastimenti tas-sajd
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2021/1139 tal-Parlament Ewropew u tal-Kunsill li jistabbilixxi l-Fond Ewropew għall-Affarijiet Marittimi, is-Sajd u l-Akkwakultura u li jemenda r-Regolament (UE) 2017/1004 (1), u b’mod partikolari l-Artikolu 18(5) tiegħu,
         Billi:
         
                     (1)
                  
                  
                     L-Artikolu 18(1) tar-Regolament (UE) 2021/1139 jippermetti li l-Fond Ewropew għall-Affarijiet Marittimi, is-Sajd u l-Akkwakultura jappoġġa s-sostituzzjoni jew il-modernizzazzjoni ta’ magna prinċipali jew anċillari ta’ bastiment tas-sajd b’tul totali ta’ mhux aktar minn 24 metru.
                  
               
                     (2)
                  
                  
                     L-appoġġ imsemmi fl-Artikolu 18 tar-Regolament (UE) 2021/1139 jikkontribwixxi għall-objettiv speċifiku li tiżdied l-effiċjenza enerġetika u jitnaqqsu l-emissjonijiet tas-CO2 permezz tas-sostituzzjoni jew tal-immodernizzar tal-magni tal-bastimenti tas-sajd, kif imsemmi fl-Artikolu 14(1), il-punt (b) tar-Regolament (UE) 2021/1139.
                  
               
                     (3)
                  
                  
                     L-Artikolu 18(5), it-tieni subparagrafu, il-punt (a) tar-Regolament (UE) 2021/1139 jirreferi għat-teknoloġiji effiċjenti fl-enerġija użati mill-magna l-ġdida, jeħtieġ li jiġu identifikati dawk it-teknoloġiji effiċjenti fl-enerġija li jikkontribwixxu għat-tnaqqis tal-emissjonijiet tas-CO2.
                  
               
                     (4)
                  
                  
                     L-Artikolu 18(5), it-tieni subparagrafu, il-punt (c) tar-Regolament (UE) 2021/1139 jistipula li l-Istat Membru jrid jikkalkula li l-magna l-ġdida tarmi 20 % inqas CO2 jew tuża 20 % inqas fjuwil mill-magna li tkun qed tiġi sostitwita skont l-isforz normali tas-sajd tal-bastiment ikkonċernat.
                  
               
                     (5)
                  
                  
                     Għall-finijiet tal-kalkolu mill-Istat Membru, jeħtieġ li jiġi ddeterminat x’jenħtieġ li jitqies bħala “l-isforz normali tas-sajd tal-bastiment ikkonċernat”, filwaqt li titqies il-varjetà kbira ta’ bastimenti tas-sajd, it-tekniki tas-sajd tagħhom, id-distanzi tal-ivvjaġġar u l-fatturi tat-tagħbija li jvarjaw maż-żmien u kollha għandhom impatt fuq l-emissjonijiet tas-CO2 u fuq il-konsum tal-fjuwil.
                  
               
                     (6)
                  
                  
                     Sabiex tiġi żgurata l-applikazzjoni immedjata tal-miżuri previsti f’dan ir-Regolament, jenħtieġ li dan ir-Regolament jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
                  
               
                     (7)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat għall-Fond Ewropew għall-Affarijiet Marittimi, is-Sajd u l-Akkwakultura.
                  
               ADOTTAT DAN IR-REGOLAMENT:
         
            Artikolu 1
            Teknoloġiji effiċjenti fl-enerġija użati minn magni ġodda
            Għall-finijiet tal-Artikolu 18(5), it-tieni subparagrafu, il-punt (a) tar-Regolament (UE) 2021/1139, magni ġodda ta’ bastimenti tas-sajd għandhom jinftiehmu li jużaw teknoloġiji effiċjenti fl-enerġija meta:
            
                        (1)
                     
                     
                        jużaw:
                        
                                    (a)
                                 
                                 
                                    idroġenu
                                 
                              
                                    (b)
                                 
                                 
                                    ammonja
                                 
                              
                                    (c)
                                 
                                 
                                    kombustjoni interna
                                 
                              
                                    (d)
                                 
                                 
                                    ċelluli tal-fjuwil
                                 
                              
                                    (e)
                                 
                                 
                                    elettriku
                                 
                              
                                    (f)
                                 
                                 
                                    taħlita ta’ elettriku u ta’ kombustjoni (ibrida)
                                 
                              
                                    (g)
                                 
                                 
                                    ibridu taċ-ċellula tal-fjuwil
                                 
                              
                  
                        (2)
                     
                     
                        huma tipi approvati f’konformità mar-Regolament (UE) 2016/1628 tal-Parlament Ewropew u tal-Kunsill (2).
                     
                  
         
            Artikolu 2
            Sforz normali tas-sajd tal-bastimenti tas-sajd
            Għall-finijiet tal-Artikolu 18(5), it-tieni subparagrafu, il-punt (c) tar-Regolament (UE) 2021/1139, l-Istati Membri għandhom jibbażaw id-deċiżjoni tagħhom fuq l-elementi li ġejjin dwar xi jrid jinftiehem bħala l-isforz normali tas-sajd tal-bastiment tas-sajd li għalih issir applikazzjoni għal appoġġ:
            
                        (1)
                     
                     
                        il-karatteristiċi u x-xejra tas-sajd tal-bastiment tas-sajd ikkonċernat;
                     
                  
                        (2)
                     
                     
                        il-medja ta’ għaxar vjaġġi tas-sajd rappreżentattivi mwettqa matul it-tliet snin kalendarji ta’ qabel l-applikazzjoni għall-appoġġ; kif ukoll
                     
                  
                        (3)
                     
                     
                        it-tekniki tas-sajd użati u l-ħin imqatta’ fuq il-baħar mill-bastiment tas-sajd ikkonċernat matul il-vjaġġi tas-sajd rappreżentattivi.
                     
                  
         
            Artikolu 3
            Dħul fis-seħħ
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Jannar 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 247, 13.7.2021, p. 1.
         
            (2)  Ir-Regolament (UE) 2016/1628 tal-Parlament Ewropew u tal-Kunsill tal-14 ta’ Settembru 2016 dwar ir-rekwiżiti relatati mal-limiti tal-emissjonijiet ta’ inkwinanti gassużi u partikolati u l-approvazzjoni tat-tip għall-magni b’kombustjoni interna għal makkinarju mobbli mhux tat-triq, li jemenda r-Regolamenti (UE) Nru 1024/2012 u (UE) Nru 167/2013, u li jemenda u jirrevoka d-Direttiva 97/68/KE (ĠU L 252, 16.9.2016, p. 53).